Visserskuitjie | Sakkie Parsons E-posbediening
Jesus doen nooit iets sonder 'n baie goeie rede nie en hier was dit dan weer so. (Onthou Jesus was al die tyd besig om Sy dissipels voor te berei vir hul groot taak wanneer Hy nie meer in die vlees by hulle sou wees nie.) Ek glo die groot les wat Jesus sy dissipels en ook sommer vir my hier wou leer, was die volgende:
Hy noem nie sy Naam en sê nie: "Dit is Ek Jesus" nie, maar Hy sê wel vir die dissipels: " .. dit is Ek." Want jy sien, wie sou dit dan tog anders wees wat na hulle toe aangeloop gekom het op die water? Wie anders kan al die wette en die elemente van die natuur buig soos Hy dit wil hê? Wie anders, as Jesus, kan met een spreek van 'n woord, die natuur onmiddellik laat reageer?
Jy sien, hier openbaar Jesus Hom nog meer aan die dissipels en aan jou en my. Hy wys vir hulle en vir ons wie Hy eintlik is. Hy is eintlik die groot "EK IS." Hy is eintlik, God Die Almagtige, die Skepper van die heelal.